Paraffin er skyllet ind på Slettestrand ved Fjerritslev.

Forbipasserende på Slettestrand blev torsdag mødt af et trist syn. Der er nemlig fundet gule klumper, som sandsynligvis består af det vokslignende stof paraffin. Vejformanden fra Jammerbugt Kommune har været på Slettestrand og samle nogle af de gule klumper ind. De er nu sendt til analyse hos VBM Laboratoriet. - Meget tyder på, at det er paraffin, og det er vi selvfølgelig træt af, men vi må vente og se, hvad analysen viser, siger Steen Jakobsen, der er miljøsagsbehandler ved Jammerbugt Kommune. Paraffin er et olieholdigt produkt, som skibene blandt andet bruger til at rense deres tanke. Skibene må gerne dumpe visse former for paraffin i havet, hvis de bare er 22 kilometer fra land. - Jeg synes ikke, det er rimeligt, at man bare renser tankene i havet. Det må de gøre i havnene, og så få det sendt til et forbrændingsanlæg, siger Steen Jakobsen. Kan intet stille op Jammerbugt Kommune vil gerne fjerne paraffinen fra Slettestrand, men ifølge miljøsagsbehandleren, der det nærmest umuligt. - Vi kan ikke samle det op, fordi paraffinen er i så små klatter. Klumperne er på størrelse med en enkrone, siger Steen Jakobsen. Det betyder, at de små gule klumper på Slettestrand bliver liggende, hvor de er, indtil solen har smeltet dem. Forurener 30 kilometer af den jyske vestkyst De gule klumper flyder også på den jyske veskyst. Her er 30 kilometer af stranden fra Hvide Sande til Vedersø Klit forurenet af det gule stof. De gule klumper blev fundet onsdag. Afdelingsleder i Ringkøbing-Skjern Kommune, Kristian Korsholm, oplyser, til tvmidtvest.dk , at klumperne blandt andet består af paraffin, der flere gange tidligere er skyllet ind på kysten. - Men der er også et ukendt kemikaliestof i det. Vi har derfor aftalt med Naturstyrelsen, at vi samler klumperne op og kører dem til vores fælleskommunale affaldsselskab, hvor man kan tage prøver at stoffet, siger Kristian Korsholm. Kommunens Vej & Park-afdeling har reageret hurtigt på anmeldelsen og har allerede fjernet det meste af forureningen. Alligevel ærgrer Kristian Korsholm sig. - Det er hammer-træls, at der stadig er skibe, der mener, at de bare udlede sådan noget i havet. Vi har i kommunen stor fokus på at have en ren strand, og sådan en forurening kan godt give noget bekymring hos vores gæster. Dertil kommer, at vi bruger en masse penge på oprensning og håndtering, siger han. På billederne herunder kan ses noget af det paraffin, der blev fundet på Slettestrand onsdag.